তথ্যবিবরণী নম্বর: ২৯৮০

**সাশ্রয়ী দামে টেকসই ও আধুনিক ফার্নিচার সরবরাহের উদ্যোগ নিয়েছে সরকার**

**-- পরিবেশ উপদেষ্টা**

ঢাকা, ২ চৈত্র (১৬ মার্চ):

সরকার সাশ্রয়ী দামে টেকসই ও আধুনিক ডিজাইনের ফার্নিচার সরবরাহের উদ্যোগ নিয়েছে। এজন্য পরিবেশ, বন ও জলবায়ু পরিবর্তন মন্ত্রণালয়ের অধীন বাংলাদেশ বনশিল্প উন্নয়ন কর্পোরেশন (বিএফআইডিসি)-কে আধুনিকায়ন করা হচ্ছে।

আজ বাংলাদেশ সচিবালয়ে পরিবেশ, বন ও জলবায়ু পরিবর্তন মন্ত্রণালয়ের সভাকক্ষে বিএফআইডিসির কর্মকর্তাদের সাথে এক সভায় এসব তথ্য জানান পরিবেশ উপদেষ্টা সৈয়দা রিজওয়ানা হাসান।

উপদেষ্টা বলেন, কর্পোরেশনের সব ফার্নিচারের ডিজাইন ও পরিকল্পনায় পরিবর্তন আনা হচ্ছে। ফলে এখন থেকে ক্রেতাদের পছন্দ মতো যেকোনো ডিজাইনের আসবাবপত্র তৈরি করা সম্ভব হবে। তিনি বলেন, বিএফআইডিসিকে আধুনিকায়ন করতে প্রথমে সীমাবদ্ধতা চিহ্নিত করতে হবে। রাবার গাছের উৎপাদন বাড়াতে উন্নতমানের ক্লোন আনতে হবে। এছাড়া সুপারি পাতা, বাঁশ ও বেত দিয়ে পরিবেশবান্ধব পণ্য তৈরি করে সিঙ্গেল-ইউজ প্লাস্টিকের বিকল্প আনতে হবে।

সভায় পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ, বিএফআইডিসির চেয়ারম্যান মোঃ নাসির উদ্দীন, পরিচালক (পরিকল্পনা ও উন্নয়ন) মোঃ জহিরুল ইসলাম, পরিচালক (উৎপাদন ও বাণিজ্য) মোঃ সাইফুল ইসলাম, পরিচালক (অর্থ) ড. মোহাম্মদ মাসুদুর রহমান ভূঁইয়া, এনডিসি ও বিএফআইডিসির সচিব জাহান আরা উপস্থিত ছিলেন।

#

দীপংকর/মাহমুদুল/রানা/মোশারফ/সেলিম/২০২৫/২০৪৫ ঘণ্টা

তথ্যবিবরণী নম্বর: ২৯৭৯

**সরকার কর্তৃক এ যাবৎ ৬ হাজার ২০২টি রাজনৈতিক হয়রানিমূলক মামলা প্রত্যাহারের সুপারিশ**

ঢাকা, ২ চৈত্র (১৬ মার্চ):

সরকার কর্তৃক এ যাবৎ ৬ হাজার ২০২টি রাজনৈতিক হয়রানিমূলক মামলা প্রত্যাহারের সুপারিশ করা হয়েছে।

স্বরাষ্ট্র মন্ত্রণালয় কর্তৃক গঠিত এ সংক্রান্ত কেন্দ্রীয় কমিটি মাঠ পর্যায়ের কমিটি কর্তৃক বিবেচনার জন্য উপস্থাপিত ৬ হাজার ২৯৫টি মামলা পরীক্ষা-নিরীক্ষা করে এ যাবৎ ৬ হাজার ২০২টি মামলা রাজনৈতিক হয়রানিমূলক বিবেচিত হওয়ায় প্রত্যাহারের সুপারিশ করেছে।

মাঠ পর্যায়ের কমিটি কর্তৃক প্রাপ্ত প্রস্তাবসমূহ বিবেচনার লক্ষ্যে ইতোমধ্যে কেন্দ্রীয় কমিটি আইন, বিচার ও সংসদ বিষয়ক মন্ত্রণালয়ের উপদেষ্টার সভাপতিত্বে ৮টি সভায় মিলিত হয়েছে। অনুষ্ঠিত ৮টি সভায় কেন্দ্রীয় কমিটির নিকট ৬ হাজার ২৯৫টি মামলা প্রত্যাহারের প্রস্তাব উপস্থাপিত হয়।

বিগত সরকারের ১৬ বছরে বিভিন্ন রাজনৈতিক দলের নেতা-কর্মীদের বিরুদ্ধে রাজনৈতিক হয়রানির উদ্দেশ্যে রুজুকৃত মামলাসমূহ প্রত্যাহারের নিমিত্ত বর্তমান অন্তর্বর্তীকালীন সরকারের পক্ষে স্বরাষ্ট্র মন্ত্রণালয় কর্তৃক মন্ত্রণালয় পর্যায়ে আইন, বিচার ও সংসদ বিষয়ক মন্ত্রণালয়ের উপদেষ্টাকে সভাপতি করে কেন্দ্রীয় কমিটি ও মাঠ পর্যায়ে যাচাই বাছাইয়ের নিমিত্ত জেলা ম্যাজিস্ট্রেটগণকে সভাপতি করে নিম্নরূপ ২টি কমিটি গঠন করা হয়: (১) আইন, বিচার ও সংসদ বিষয়ক মন্ত্রণালয়ের উপদেষ্টাকে সভাপতি এবং স্বরাষ্ট্র মন্ত্রণালয়ের সিনিয়র সচিবকে সদস্য রেখে ৭ সদস্যবিশিষ্ট কেন্দ্রীয় কমিটি; এবং (২) জেলা ম্যাজিস্ট্রেটকে সভাপতি করে পুলিশ সুপার ও পাবলিক প্রসিকিউটরগণকে সদস্য রেখে ৪ সদস্যবিশিষ্ট জেলা পর্যায়ে কমিটি।

মাঠ পর্যায়ের কমিটি কর্তৃক যাচাই বাছাইয়ের পর বিভিন্ন জেলার জেলা ম্যাজিস্ট্রেটগণ এবং আইন ও বিচার বিভাগের সলিসিটরের কার্যালয় কর্তৃক মামলা প্রত্যাহারের প্রস্তাব কেন্দ্রীয় কমিটির বিবেচনার জন্য প্রেরণ করা হচ্ছে।

উল্লেখ্য, নিরাপরাধ ব্যক্তি ও রাজনৈতিক নেতা কর্মীদের অনর্থক হয়রানি থেকে পরিত্রাণ দেওয়ার লক্ষ্যে স্বরাষ্ট্র মন্ত্রণালয় এবং আইন, বিচার ও সংসদ বিষয়ক মন্ত্রণালয়ের যৌথ উদ্যোগে গৃহীত এই কার্যক্রম চলমান থাকবে।

#

ফয়সল/মাহমুদুল/পবন/মোশারফ/সেলিম/২০২৫/১৮৪০ ঘণ্টা

তথ্যবিবরণী নম্বর: ২৯৭৮

**২০২৫ সালের এসএসসি পরীক্ষা সুষ্ঠু ও শান্তিপূর্ণ পরিবেশে অনুষ্ঠিত হবে**

**-- শিক্ষা উপদেষ্টা**

ঢাকা, ২ চৈত্র (১৬ মার্চ):

শিক্ষা উপদেষ্টা চৌধুরী রফিকুল আবরার বলেছেন, আসন্ন ২০২৫ সালের এসএসসি পরীক্ষা সুষ্ঠু, শান্তিপূর্ণ পরিবেশ ও সুশৃঙ্খলভাবে গ্রহণের ব্যবস্থা করা হবে।

উপদেষ্টা আজ ঢাকায় শিক্ষা মন্ত্রণালয়ের সভাকক্ষে আসন্ন মাধ্যমিক স্কুল সার্টিফিকেট (এসএসসি) ও সমমান পরীক্ষা-২০২৫ এর জাতীয় মনিটরিং ও আইনশৃঙ্খলা কমিটি'র সভায় এসব কথা বলেন।

উপদেষ্টা বলেন, এসএসসি পরীক্ষা গ্রহণ একটি বিশাল কর্মযজ্ঞ, যার জন্য ব্যাপক প্রস্তুতি গ্রহণ করতে হয়। এবারের এসএসসি পরীক্ষায় নানাবিধ চ্যালেঞ্জ রয়েছে। এসব চ্যালেঞ্জ অতিক্রম করাসহ পরীক্ষার সময়ে যেকোনো সম্ভাব্য প্রাকৃতিক দুর্যোগ ও পরিবর্তিত বর্তমান প্রেক্ষাপট বিবেচনায় প্রয়োজনীয় কার্যক্রম গ্রহণ করতে হবে। আবহাওয়া এবং বর্তমান পারিপার্শ্বিক অস্থিরতা মোকাবিলা করতে হবে। এছাড়াও অসাধু চক্রের যেকোনো অপতৎপরতার প্রতি নজর রাখতে হবে। এ বিষয়ে আইনশৃঙ্খলা বাহিনীর বিশেষ সহযোগিতা প্রয়োজন। শিক্ষার্থীদের প্রতি সংবেদনশীলতার সাথে আচরণ করতে হবে। শিক্ষার্থীদের ন্যায্য প্রাপ্ত নম্বর নিশ্চিত করতে হবে।

শিক্ষা মন্ত্রণালয়ের সিনিয়র সচিব বলেন, প্রশ্ন ফাঁসের গুজব প্রতিরোধে ব্যবস্থা নিতে হবে। পরীক্ষা চলাকালীন দিনগুলোতে পরীক্ষা কেন্দ্রের আশেপাশে ফটোকপি মেশিন বন্ধ রাখার ব্যবস্থা নিতে হবে। পরীক্ষা শুরু থেকে শেষ দিন পর্যন্ত দেশের সর্বত্র সকল কোচিং সেন্টার বন্ধ থাকবে। আগাম বন্যাপ্রবণ এলাকায় পরীক্ষা গ্রহণে ব্যাঘাত সৃষ্টি হলে তাৎক্ষণিক ব্যবস্থা গ্রহণের বিষয়ে সংশ্লিষ্ট বোর্ডগুলোকে সতর্ক থাকতে হবে।

সভায় পরীক্ষা চলাকালীন সময়ে নিরবিচ্ছিন্ন বিদ্যুৎ ব্যবস্থা গ্রহণের জন্য বিদ্যুৎ বিভাগকে অনুরোধ জানানো হয়। গুজব প্রতিরোধে তাৎক্ষণিক জনসচেতনতার জন্য প্রচারের ব্যবস্থা গ্রহণ করতে তথ্য ও সম্প্রচার মন্ত্রণালয়কে অনুরোধ করা হয়। আইনশৃঙ্খলা পরিস্থিতি সুষ্ঠুভাবে বজায় রাখার জন্য আইনশৃঙ্খলা রক্ষাকারী বাহিনীকে অনুরোধ করা হয়। বোর্ডের দূরবর্তী কেন্দ্রগুলো থেকে প্রয়োজনীয় নিরাপত্তা নিশ্চিত পূর্বক উত্তরপত্র দ্রুততম সময়ে বোর্ডে পৌঁছানোর জন্য ডাক বিভাগকে অনুরোধ জানানো হয়। বোর্ডের নিকটবর্তী কেন্দ্রগুলো থেকে উত্তরপত্র দ্রুততম সময়ে সরাসরি বোর্ডে পৌঁছানোর ব্যবস্থা করতে হবে।

এখানে উল্লেখ্য যে, ২০২৫ সালে ৯টি সাধারণ শিক্ষা বোর্ডের অধীনে সর্বমোট পরীক্ষার্থীর সংখ্যা ১৪ লাখ ৯০ হাজার ১৪২ জন, এর মধ্যে ছাত্র ৭ লাখ ১ হাজার ৫৩৮ জন এবং ছাত্রী ৭ লাখ ৮৮ হাজার ৬০৪ জন। পরীক্ষা কেন্দ্রের সংখ্যা ২ হাজার ২৯১টি, প্রতিষ্ঠান সংখ্যা ১৮ হাজার ৮৪টি।

বাংলাদেশ মাদ্রাসা শিক্ষা বোর্ডের অধীনে সর্বমোট পরীক্ষার্থীর সংখ্যা ২ লাখ ৯৪ হাজার ৭২৬ জনের মধ্যে ছাত্র ১ লাখ ৫০ হাজার ৮৯৩ জন এবং ছাত্রী ১ লাখ ৪৩ হাজার ৮৩৩ জন। পরীক্ষা কেন্দ্রের সংখ্যা ৭২৫টি। প্রতিষ্ঠানের সংখ্যা ৯ হাজার ৬৩টি।

বাংলাদেশ কারিগরি শিক্ষা বোর্ডের অধীনে সর্বমোট পরীক্ষার্থীর সংখ্যা ১ লাখ ৪৩ হাজার ৩১৩ জন, এর মধ্যে ছাত্র ১ লাখ ৮ হাজার ৩৮৫ জন, ছাত্রী ৩৪ হাজার ৯২৮জন।

#

সিরাজ/মাহমুদুল/পবন/রানা/মোশারফ/সেলিম/২০২৫/১৮৩০ ঘণ্টা

তথ্যবিবরণী নম্বর: ২৯৭৭

**বাণিজ্য উপদেষ্টার সাথে ইরানের রাষ্ট্রদূতের সাক্ষাৎ**

ঢাকা, ২ চৈত্র (১৬ মার্চ):

বাণিজ্য উপদেষ্টা শেখ বশিরউদ্দীনের সাথে বাংলাদেশে নিযুক্ত ইরানের রাষ্ট্রদূত মানসুর চাভোশি সাক্ষাৎ করেছেন।

আজ সচিবালয়ে বাণিজ্য উপদেষ্টার অফিস কক্ষে এ সাক্ষাৎ অনুষ্ঠিত হয়। সাক্ষাৎকালে তাঁরা দ্বিপাক্ষিক সম্পর্কোন্নয়ন ও বাণিজ্য-বিনিয়োগ বৃদ্ধি নিয়ে বিস্তারিত আলোচনা করেন।

বাণিজ্য উপদেষ্টা বলেন, বাংলাদেশের সাথে ইরানের ট্রেড ভলিউম সক্ষমতার চেয়ে ছোট। উভয় দেশেরই প্রচুর রপ্তানি সম্ভাবনা রয়েছে। বাণিজ্যিক সম্পর্কের উন্নয়ন দু’দেশকই লাভবান করবে উল্লেখ করে

এ সময় উপদেষ্টা বাংলাদেশে কৃষি ফার্মিং খাতে ইরানকে বিনিয়োগ বাড়ানোর আহ্বান জানান।

ইরানের রাষ্ট্রদূত বলেন, ইরান বাংলাদেশের ভালো বন্ধু রাষ্ট্র। সংস্কৃতি, ধর্ম ও ভাষার মিল দু’দেশের মানুষকে শক্ত বন্ধনে আবদ্ধ করলেও বাণিজ্যিক সম্পর্ক দীর্ঘদিনেও শক্ত ভিত পায়নি। এখন বাংলাদেশের সাথে বাণিজ্যিক সম্পর্ক আরো জোরদার করতে ইরান আগ্রহী।

বাণিজ্য মন্ত্রণালয়ের সচিব মাহবুবুর রহমান, রপ্তানি উন্নয়ন ব্যুরো এর ভাইস চেয়ারম্যান মোঃ আনোয়ার হোসেন ও ইরান দূতাবাসের সেক্রেটারি ফর ইকোনমিক অ্যাফেয়ার্স মাহমুদ খোশরাভি এসময় উপস্থিত ছিলেন।

#

কামাল/মাহমুদুল/পবন/মোশারফ/জয়নুল/২০২৫/১৭৫০ঘণ্টা

Handout Number: 2976

**Government Takes Initiative to Provide**

**Affordable, Sustainable, and Modern Furniture   
 --- Environmental Advisor**

Dhaka, 16 March:

The government has taken an initiative to Provide affordable, sustainable, and modern-designed furniture. To achieve this, the Bangladesh Forest Industries Development Corporation (BFIDC), under the Ministry of Environment, Forest and Climate Change is being modernized.

At a meeting with BFIDC officials at the Bangladesh Secretariat today, Environment Advisor Syeda Rizwana Hasan shared these updates. She stated that all furniture designs and plans of the corporation are being revised. As a result, customers will now be able to order furniture in their preferred designs.

The advisor emphasized that to modernize BFIDC, its limitations must first be identified. She stressed the need to import high-quality rubber tree clones to increase production. Additionally, BFIDC must develop eco-friendly products using betel nut leaves, bamboo, and cane as alternatives to single-use plastics.

The meeting was attended by Dr. Farhina Ahmed, Secretary of the Ministry of Environment, Forest and Climate Change; Md. Nasir Uddin, Chairman of BFIDC, Md. Jahirul Islam, Director (Planning & Development); Md. Saiful Islam, Director (Production & Commerce); Dr. Mohammad Masudur Rahman Bhuiyan, NDC, Director (Finance); and BFIDC Secretary Jahan Ara, among other senior officials.

#

Dipankar/Mahmudul/Paban/Mosharaf/Joynul/2025/1745 hour

তথ্যবিবরণী নম্বর: ২৯৭৫

**ঈদ ও স্বাধীনতা দিবস ঘিরে কোনো নিরাপত্তা ঝুঁকি নেই**

**--- স্বরাষ্ট্র সচিব**

ঢাকা, ২ চৈত্র (১৬ মার্চ):

আসন্ন পবিত্র ঈদুল ফিতর এবং মহান স্বাধীনতা ও জাতীয় দিবস ঘিরে কোনো নিরাপত্তা ঝুঁকি নেই বলে জানিয়েছেন স্বরাষ্ট্র মন্ত্রণালয়ের সিনিয়র সচিব নাসিমুল গনি।

স্বরাষ্ট্র সচিব আজ দুপুরে বাংলাদেশ সচিবালয়ে স্বরাষ্ট্র মন্ত্রণালয়ের সম্মেলন কক্ষে পবিত্র ঈদুল ফিতর এবং মহান স্বাধীনতা ও জাতীয় দিবস ২০২৫ উপলক্ষ্যে সার্বিক আইনশৃঙ্খলা নিয়ন্ত্রণ ও নিরাপত্তা ব্যবস্থা গ্রহণ সংক্রান্ত প্রস্তুতিমূলক সভা শেষে সাংবাদিকদের ব্রিফিংকালে এসব কথা বলেন।

সিনিয়র সচিব বলেন, আইনশৃঙ্খলা রক্ষায় সর্বাত্মক প্রস্তুতি নেওয়া হয়েছে। পুলিশ এখন শক্ত অবস্থানে রয়েছে। তিনি বলেন, পবিত্র ঈদুল ফিতর উপলক্ষ্যে ঘরমুখী যাত্রীদের নিরাপত্তায় পর্যাপ্ত ব্যবস্থা গ্রহণ করা হয়েছে। চুরি, ডাকাতি, চাঁদাবাজি, ছিনতাই রোধে আইনশৃঙ্খলা বাহিনী সক্রিয় রয়েছে এবং নিয়মিত টহল কার্যক্রম চলছে। শপিংমলগুলোতেও নিরাপত্তা ব্যবস্থা জোরদার করা হয়েছে।

নাসিমুল গনি বলেন, পবিত্র ঈদুল ফিতর উপলক্ষ্যে যাতে কোনো শ্রম অসন্তোষের ঘটনা না ঘটে, সে ব্যাপারে সংশ্লিষ্টদের প্রয়োজনীয় নির্দেশনা দেওয়া হয়েছে। তাছাড়া শ্রমিকদেরকে যাতে ঈদের আগে নির্ধারিত সময়ে বেতন-ভাতাদি পরিশোধ করা হয়, সেটি নিশ্চিত করতে সংশ্লিষ্টদের নির্দেশ দেওয়া হয়েছে।

#

ফয়সল/মাহমুদুল/পবন/মোশারফ/জয়নুল/২০২৫/১৭৩৫ঘণ্টা

তথ্যবিবরণী নম্বর: ২৯৭৪

**পড়াশোনার মানোন্নয়ন ঘটাতে প্রাথমিক শিক্ষায় জোর দিতে হবে**

**--- প্রাথমিক ও গণশিক্ষা উপদেষ্টা**

বরিশাল, ২ চৈত্র (১৬ মার্চ):

প্রাথমিক ও গণশিক্ষা মন্ত্রণালয়ের উপদেষ্টা অধ্যাপক ডা. বিধান রঞ্জন রায় পোদ্দার বলেছেন, পড়াশোনার মানের উন্নয়ন ঘটাতে প্রাথমিক শিক্ষায় জোর দিতে হবে। আমাদের লক্ষ্য প্রাথমিক স্তরের শিক্ষার মান উন্নয়ন করা। অবকাঠামো ও অন্য কাজগুলো চলমান থাকবে। প্রজেক্টের নামে যেন টাকা পয়সার অপচয় না হয়।

উপদেষ্টা আজ বরিশালের সাগরদীস্থ পিটিআইতে প্রাথমিক শিক্ষার মানোন্নয়নে বরিশাল জেলার বিভিন্ন স্টেকহোল্ডারদের সাথে মতবিনিময় সভায় প্রধান অতিথির বক্তৃতায় এসব কথা বলেন।

জেলা প্রশাসক মোহাম্মদ দেলোয়ার হোসেনের সভাপতিত্বে অনুষ্ঠানে অন্যান্যের মধ্যে বক্তব্য রাখেন প্রাথমিক শিক্ষা অধিদপ্তরের মহাপরিচালক আবু নূর মোঃ শামসুজ্জামান, প্রাথমিক শিক্ষা অধিদপ্তরের পরিচালক (পলিসি ও অপারেশন) মোহাম্মদ কামরুল হাসান, অতিরিক্ত বিভাগীয় কমিশনার সোহরাব হোসেন প্রমুখ।

উপদেষ্টা বলেন, কর্মঘণ্টা ঠিক রেখে প্রধান শিক্ষকরা রুটিন মডিফাই করতে পারবেন। আঞ্চলিক বিষয়গুলো আঞ্চলিকভিত্তিক সমাধান করবেন। প্রি-সার্ভিস ট্রেনিংয়ের বিষয়ে কাজ চলছে। শীঘ্রই প্রি-সার্ভিস ট্রেনিং কোর্স চালু করব। শিক্ষক নিয়োগের পর ট্রেনিংয়ে পাঠানোর বিষয়টি বিবেচনায় রয়েছে। পিটিআই এর সক্ষমতা আছে। সেখানে ট্রেনিংয়ের ব্যবস্থা করতে পারব। শিক্ষার্থী ও শিক্ষক একটি মূল ইউনিট। স্কুল খোলা থাকা অবস্থায় শিক্ষকদের যাতে অন্য কাজে কম নিয়োগ করা যায় সে বিষয়টি খেয়াল রাখতে প্রশাসনকে অনুরোধ জানান। উপদেষ্টা আরো বলেন, স্কুলগুলো কার্যকরভাবে চালাতে পারলে ছাত্রের অভাব থাকবে না। শিক্ষা সামান্য-কিন্তু এর গুরুত্ব অনেক। শিক্ষকদের কাজ পড়াশোনা শেখানো। প্রাথমিকে দুর্বল হয়ে পড়লে শিক্ষার্থীরা উচ্চ শিক্ষায় পিছিয়ে যাবে। শিশুদের ভাষা সাক্ষরতা, প্রাথমিক জ্ঞান, পড়তে, লিখতে, বলতে পারা, গণিত ইত্যাদি শেখাতে হবে। এসব ক্ষেত্রে যে সমস্ত স্কুল ভালো করবে তাদেরকে আমরা পুরস্কৃত করবো। যারা খারাপ করবে তাদেরকে তিরস্কার ও জবাবদিহিতার আওতায় আনবো।

মতবিনিময় সভায় প্রাথমিক শিক্ষা অফিসার, প্রাইমারি টিচার্স ট্রেনিং ইনস্টিটিউটের সুপার, সহকারী জেলা প্রাথমিক শিক্ষা অফিসার, উপজেলা নির্বাহী কর্মকর্তা, উপজেলা প্রাথমিক শিক্ষা অফিসার, সহকারী উপজেলা শিক্ষা অফিসার, ইউআরসি ইন্সট্রাক্টর, সহকারী ইন্সট্রাক্টর, এলজিইডি ও জনস্বাস্থ্য প্রকৌশল অধিদপ্তরের নির্বাহী প্রকৌশলী ও উপজেলা প্রকৌশলীরা অংশ নেয়।

উপদেষ্টা পরে একই স্থানে বরিশাল মহানগরীর প্রধান শিক্ষক ও প্রাথমিক শিক্ষা সংশ্লিষ্ট কর্মকর্তাগণের সাথে প্রাথমিক শিক্ষার উন্নয়নে করণীয় বিষয়ে মতবিনিময় সভায় প্রধান অতিথির বক্তৃতা করেন।

#

জাহাঙ্গীর/মাহমুদুল/পবন/মোশারফ/জয়নুল/২০২৫/১৭৪০ঘণ্টা

তথ্যবিবরণী নম্বর : ২৯৭৩

**প্রতারণা এড়াতে অ্যাপ অথবা কাউন্টার থেকে ট্রেনের টিকিট ক্রয়ের পরামর্শ**

ঢাকা, ২ চৈত্র (১৬ মার্চ):

আসন্ন ঈদুল ফিতর উপলক্ষ্যে ট্রেনযাত্রায় হয়রানি ও প্রতারণা এড়াতে বাংলাদেশ রেলওয়ের নির্ধারিত অ্যাপ ব্যবহার করে অথবা সরাসরি কাউন্টার থেকে যাত্রীদের টিকিট ক্রয়ের পরামর্শ দিয়েছে রেল কর্তৃপক্ষ।

গত ১৪ মার্চ থেকে ঈদযাত্রার ট্রেনের টিকিট বিক্রি শুরু হয়েছে। আগামী ২৪ থেকে ৩০ মার্চ ঈদযাত্রা এবং ০৩ থেকে ০৯ এপ্রিল ঈদফেরত যাত্রায় একটি আইডি থেকে সর্বোচ্চ একবার চারটি টিকিট ক্রয় করা যাবে। এক্ষেত্রে আইডিধারী ব্যক্তির সহযাত্রীদের নামও ইনপুট দেওয়ার ব্যবস্থা রয়েছে। ঈদযাত্রার শতভাগ টিকিট অনলাইনে বিক্রয় করা হবে। বাংলাদেশ রেলওয়ের নির্ধারিত অ্যাপ রেল সেবা এবং নির্ধারিত কাউন্টার ব্যতীত অন্য কোথাও ট্রেনের টিকিট বিক্রয় করা হচ্ছে না।

বাংলাদেশ রেলওয়ের নিয়ম অনুযায়ী যে ব্যক্তির আইডি ব্যবহার করে টিকিট ক্রয় করা হবে ঐ ব্যক্তির সংশ্লিষ্ট মোবাইল ফোন ও ফটো সংবলিত আইডি কার্ডসহ ভ্রমণ করতে হবে। আইডিধারী ব্যক্তি ও টিকিটে উল্লিখিত সহযাএী ব্যতীত অন্য কেউ ভ্রমণ করতে পারবেন না। কোন ব্যক্তি নিজের আইডি ব্যতীত অন্য কারো আইডি ব্যবহার করে ক্রয়কৃত টিকিটে ভ্রমণ করতে চাইলে তার বিরুদ্ধে বাংলাদেশ রেলওয়ের সংশ্লিষ্ট বিধি মোতাবেক আইনানুগ ব্যবস্থা গ্রহণ করা হবে।

কোন প্রতারকচক্র বা কালোবাজারি একজনের আইডি ব্যবহার করে ক্রয়কৃত টিকিট অন্যের নিকট বিক্রির চেষ্টা করলে তাকে আইনশৃঙ্খলা রক্ষাকারী বাহিনীর কাছে সোপর্দ অথবা বাংলাদেশ রেলওয়ের সংশ্লিষ্ট কর্মকর্তাকে অবহিত করার পরামর্শ দেওয়া হয়েছে। এ বিষয়ে যাত্রী সাধারণকে বাংলাদেশ রেলওয়ে নিরাপত্তা বাহিনীর ও জিআরপির সহায়তা গ্রহণেরও পরামর্শ প্রদান করা হয়েছে। তাছাড়া বাংলাদেশ রেলওয়ের হটলাইন ১৩১ নম্বরে ডায়াল করে এ ব্যাপারে অভিযোগ জানানোর ব্যবস্থা রয়েছে। সকল ক্ষেত্রে অভিযোগকারীর পরিচয় গোপন রাখা হয়।

#

রেজাউল/তৌহিদ/মিতু/রমজান/আসমা/২০২৫/১২৩০ ঘণ্টা